钦定古今图书集成/历象汇编/岁功典/第065卷 > 癸辛杂识 > 乞巧赋 宋梅尧臣
## 钦定古今图书集成/历象汇编/岁功典/第065卷 > 癸辛杂识 > 乞巧赋 宋梅尧臣

孟秋七日夕，户未扃，余归自外，见家人之在庭列，时
花与美果，祈织女而丁宁。乞天巧之付与，恶心手之
钝冥。余既寝而弗顾，又乌辨乎列星儿女前曰：“故事
所传，馀千百龄，何独守拙，迷犹未醒。”遂起坐而叹曰：
“吾试语汝，汝其各听。夫芒忽之间，变而有气，气而有
形，形而有生，生而有灵。愚愚慧慧，自然之经赋已定”
矣，今返妄营，则何异“高山之木兮，不能守枝叶之亭
亭；欲戕而为牺象兮，利涂饰乎丹青。”且复天巧与人
巧将不同也，天孙又安得此而辄私？天之巧者，总阴
阳，运四时，悬日月星辰而不忒其璇玑，鼓雷风雨雪
而不失其施，生万物，死万物，而物得其宜，此天之所
以任大巧而不亏。人之巧者非他，直“心口手足也。心
巧于虑，口巧于辞，手巧于技，足巧于驰，亦各有极，不
可强为。”故虑之巧，不过多智谋，使尔多谋多智，则精
骛而魄离。辞之巧，不过多辩言，使尔多言多辩，则鲜
仁而行遗。技之巧，不过多能艺，使尔多能多艺，则艺
成而迹卑。驰之巧，不过多履历，使尔多履多历，则速
老而筋疲。如是则吾“焉用而乞之？吾学圣人之仁义，
尚恐没而无知，肯乞世间之轻巧以汨吾道，而夺吾
之所持？吾决守此而已矣，尔勿吾疑。”